SURSE Lista celor 5 mari nemulțumiri din PSD pe care Gabriela Firea și Paul Stănescu i le transmit lui Liviu Dragnea la ședința CEX

Gabriela Firea și Paul Stănescu iau distanță tot mai mare de Liviu Dragnea și îi reproșează acestuia cinci mari probleme, au declarat pentru G4Media.ro surse din PSD. Cei doi lideri îi vor transmite lui Dragnea lista în plină ședință a Comitetului executiv (CEX), la care participă toată conducerea partidului.

Lista de nemulțumiri:

1. Prăbușirea în sondaje a partidului după scandalurile majore din ultima vreme: reprimarea violentă a mitingului din 10 august și pesta porcină africană

2. Numirile secretarilor de stat și a șefilor de agenții guvernamentale mai ales din Teleorman, în detrimentul celorlalte organizații județene. Practic, Guvernul a devenit fieful personal al lui Liviu Dragnea

3. Faptul că Liviu Dragnea se consultă în luarea marilor decizii doar cu Olguța Vasilescu, Claudiu Manda și Darius Vâlcov. Reuniunile lor de la Scroviștea, în absența celorlalți lideri ai PSD, produce enervare în partid

4. Implicarea tot mai mare a Irinei Tănase în viața partidului și în deciziile guvernului, cum ar fi promovări pe funcții sau alocarea fondurilor din PNDL

5. Izolarea internațională a PSD. Social-democrații nu mai au practic interlocutori la nivel european după atacurile constante la justiție și violențele de la mitingul din 10 august. Liderii nemulțumiți susțin că izolarea PSD se traduce și prin izolarea guvernului, România fiind acum o țară-problemă în interiorul UE

Gabriela Firea are și alte motive de nemulțumire la adresa lui Liviu Dragnea. Primarul Bucureștiului nu vrea ca responsabilitatea juridică pentru violențele de la mitingul din 10 august să pice asupra aliatei sale politice, prefectul Speranța Cliseru. În plus, Firea știe că asocierea cu Dragnea îi scade dramatic șansele pentru realegerea ca primar la alegerile din 2020, sondajele arătând că Dragnea este un balast electoral într-un oraș precum Bucureștiul, au mai declarat pentru G4Media.ro sursele citate.

Foto: InquamPhotos / George Vilia